Koerantafleweraar in Bfn op fiets doodgery | Netwerk24
Deur Alzane Narrain 29 April 2018 18:54
'n Jare lange koerantafleweraar van Volksblad is dood nadat 'n voertuig hom in Bloemfontein teen 'n hoë spoed op sy fiets getref het.
Louis van der Watt (68) van Noordhoek in die stad is Vrydag omstreeks 14:30 dood toe 'n Chevrolet Spark hom in Raymond Mhlaba-straat (voorheen Andries Pretoriusstraat) in 'n tref-en-trap-ongeluk doodgery het.
Louis van der WattFoto: Verskaf
Van der Watt se seun Adriaan (34), ook 'n Volksblad-koerantafleweraar, sê sy pa het volgens ooggetuies weens die slag deur die lug getrek en 'n entjie weg, naby die Bruwer-kwekery, te lande gekom.
Nooddienspersoneel het hom op die toneel behandel, maar hy is dood verklaar.
"Sy dood is 'n groot skok vir my. Dit was so onverwags en sonder waarskuwing.
"Ek is woedend, want hy was lief vir fietsry en het nie verdien om so te sterf nie."
Adriaan sê sy pa was passievol oor sy werk. Hy het die afgelope 15 jaar elke oggend omstreeks 01:30 opgestaan sodat inwoners van Noordhoek, Waverley en Navalsig soggens hul koerant kon lees. Hy het Vrydagoggend nog koerante afgelewer.
Hy laat sy vrou, Willa (67), ses kinders, drie stiefkinders, tien kleinkinders en twee agterkleinkinders agter.